Málefni Ísraels og Palestínu eru rædd á fundi utanríkismálanefndar sem hófst skömmu fyrir hádegi og Guðlaugur Þór Þórðarson utanríkisráðherra kom á fund nefndarinnar. Ísraelar halda áfram hörðum loftárásum á Gasaströndina og þær hafa nú staðið í rúma viku. Sigríður Á. Andersen, formaður nefndarinnar, segir að þetta sé fyrst og fremst upplýsingafundur.
Málefni fyrir botni Miðjarðarhafs hafa af og til verið tekin upp í utanríkismálanefnd og við höldum reglulega fundi með utanríkisráðherra, og /eða sérfræðingum í utanríkisráðuneytinu um málefni líðandi stundar víðsvegar um heiminn. Fundurinn í dag er af augljósu tilefni og full samstaða um það í nefndinni að fá ráðherrann til að upplýsa nefndina um það hvernig Ísland hefur sýnt þessu máli áhuga. Þessu ástandi sem þarna hefur rokið upp á nokkrum dögum.
Áttu von á að einhverjar refsiaðgerðir verði ræddar? Já, örugglega ræddar. Það er auðvitað fólk hér innanlands sem hefur áhuga á því en utanríkisráðherra hefur lýst þeirri stefnu Íslands að Ísland hafi ekki forgöngu um slíkt. Og ég held að það þurfi að fá aðeins meiri botn í staðreyndir málsins hvað þetta ástand varðar þarna fyrir botni Miðjarðarhafs áður en slík ákvörðun yrði tekin á alþjóðavettvangi.